
Parlamentul României

Camera Deputaţilor                                                                                                          
	Comisia pentru apărare, ordine

publică şi siguranţă naţională

Nr.32/89/2010

	                                    Bucureşti, 13.04.2010 

                          Pl x. 107/2010


RAPORT 

asupra proiectului de Lege pentru completarea Legii nr. 295/2004 privind regimul armelor şi muniţiilor
1. În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru apărare, ordine publică şi siguranţă naţională a fost sesizată spre dezbatere în fond cu proiectul de Lege pentru completarea Legii nr. 295/2004 privind regimul armelor şi muniţiilor, trimis cu adresa nr. PL.x 107din 29 martie 2010 şi înregistrat la Comisia pentru apărare, ordine publică şi siguranţă naţională cu nr. 32/89 din 30.03.2010.

  Consiliul Legislativ a avizat negativ proiectul de lege, conform avizului nr. 1100 din 29.09.2009.
  Guvernul nu susţine proiectul de lege.
   Proiectul de lege are ca obiect de reglementare completarea Legii nr. 295/2004 privind regimul armelor şi al muniţiilor, în sensul prevederii exprese a exceptării de la aplicarea dispoziţiilor acestui act normativ a anumitor categorii de arme, în scopul facilitării activităţii unor persoane juridice în al căror obiect de activitate intră cultivarea tradiţiilor militare şi prezentarea unor evenimente istorice cu arme de epocă.
2.  Proiectul de lege face parte din categoria legilor ordinare, potrivit art. 73 din Constituţia României, republicată.

3. La lucrări au participat, în calitate de invitat, domna Irina Alexe - secretar de stat în cadrul Ministerului Administraţiei şi Internelor.
4.  Potrivit prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat,  Camera Deputaţilor este Cameră decizională.

 5. La lucrările Comisiei au fost prezenţi 24 deputaţi din cei 25 de membri.
 6.  În urma dezbaterilor, în şedinţa din 13 aprilie 2010, cu majoritate de voturi, Comisia pentru apărare, ordine publică şi siguranţă naţională propune plenului Camerei Deputaţilor respingerea proiectului de lege, din următoarele considerente:

  - Regulile propuse prin proiectul de lege ar  putea influenţa negativ activitatea cluburilor sportive de specialitate sau a organismelor care au ca obiect de interes aspecte de natură culturală, istorică sau de cultivare a tradiţiilor.
  -  Iniţiatorii nu precizează dacă armele enumerate în textul propunerii legislative se intenţionează a fi prezentate şi folosite în spaţii delimitate, aparţinând cluburilor, ori în locuri accesibile publicului, având în vedere pericolul pe care îl reprezintă portul şi folosirea acestor arme în locurile publice.
  - Ministerul Administraţiei şi Internelor a elaborat un proiect de act normativ pentru modificarea Legii nr. 295/2004 privind regimul armelor şi al muniţiilor, act normativ ce va cuprinde şi aspectele pe care iniţiatorii acestui proiect de lege le propun.
Preşedinte, 

Costică Canacheu

Exp. Luminiţa Oprea

Către

BIROUL PERMANENT

AL CAMEREI  DEPUTAŢILOR

Vă înaintăm, alăturat, RAPORTUL asupra proiectului de Lege pentru completarea Legii nr. 295/2004 privind regimul armelor şi muniţiilor, trimis cu adresa nr. Pl.x. 107 din 29 martie 2010 şi înregistrat cu nr. 32/89 din 30.03.2010. 

În raport cu obiectul şi conţinutul acestuia, proiectul de lege face parte din categoria legilor ordinare.

Preşedinte, 

Costică Canacheu 

